遊太山四首 靈巖寺
作者：蘇轍
朝代：宋

paragraphs: 青山何重重，行盡土囊底。
巖高日氣薄，秀色如新洗。
入門塵慮息，盥漱得清泚。
高堂見真人，不覺首自稽。
祖師古禪伯，荆棘昔親啟。
人迹尚蕭條，豺狼夜相觝。
白鶴導清泉，甘芳勝醇醴。
聲鳴青龍口，光照白石陛。
尚可滿畦塍，豈惟濯蔬米。
居僧三百人，飲食安四體。
一念但清凉，四方盡兄弟。
何言庇華屋，食苦當如薺。